1.Ievads

Šis ziņojums ir sagatavots saskaņā ar juridisko pienākumu, kas noteikts Eiropas Savienības pārējo darbinieku nodarbināšanas kārtības (PDNK) 79. panta 3. punktā, kurā paredzēts, ka "Komisija sniedz gada ziņojumu par līgumdarbinieku izmantošanu, tostarp par darbinieku skaitu, amatu līmeni un veidu, ģeogrāfisko līdzsvaru un budžeta resursiem funkciju grupai". Tajā ir sniegts detalizēts atspoguļojums par līgumdarbiniekiem (turpmāk "līgumdarbinieki"), kas nodarbināti 2014. gada 31. decembrī.

Budžeta datos (kas katru gadu ar budžeta projektu tiek iesniegti budžeta lēmējinstitūcijai – darba dokumenta II un III daļa) ir ietverta informācija par līgumdarbiniekiem, kas nodarbināti budžeta projekta iesniegšanas brīdī (ieskaitot līgumdarbiniekus, kas pieņemti darbā, izmantojot piešķirtos ieņēmumus), tas ir, par stāvokli N–1 gada 1. aprīlī (N ir budžeta projekta gads), N–2 gada budžeta izpildi un apropriāciju pieprasījumiem ar pilnslodzes ekvivalentu aplēsēm par N gadu. Tas izskaidro līgumdarbinieku skaita atšķirības, kas var parādīties starp dažādiem datu avotiem.

Šajā ziņojumā ir iekļauti dati par visām Eiropas Savienības iestādēm (tostarp Eiropas Ārējās darbības dienestu (EĀDD), kas darbojas kopš 01.01.2011.) un aģentūrām Civildienesta noteikumu 1.a panta nozīmē. Dati par Komisiju ir sniegti sīkāk un ietver darbiniekus, kuriem finansējums paredzēts no darbības un pētniecības pozīcijām, kā arī darbiniekus, kas strādā administratīvajos birojos, delegācijās, pārstāvniecībās un Kopīgajā pētniecības centrā (JRC).

PDNK 80. pantā ir noteikta saikne starp katru funkciju grupu (turpmāk "FG") un līgumdarbinieku veicamajiem pienākumiem.

Funkciju grupa Pakāpes Pienākumi IV 13–18 Administratīvie, konsultāciju, lingvistiski un līdzvērtīgi tehniskie uzdevumi, ko veic ierēdņu vai pagaidu darbinieku uzraudzībā. III 8–12 Izpildes uzdevumi, dokumentu sagatavošana, grāmatvedība un citi līdzvērtīgi tehniskie uzdevumi, ko veic ierēdņu vai pagaidu darbinieku uzraudzībā. II 4–7 Lietvedības un sekretariāta uzdevumi, biroja pārvaldība un citi līdzvērtīgi uzdevumi, ko veic ierēdņu vai pagaidu darbinieku uzraudzībā. I 1–3 Manuālie un administratīvā atbalsta uzdevumi, ko veic ierēdņu vai darbinieku uzraudzībā.





Līgumdarbinieku kategorija tika izveidota 2004. gadā Civildienesta noteikumu reformas ietvaros. Kopš tā laika līgumdarbinieki ir devuši lietderīgu ieguldījumu iestāžu darbā, ar mazākām izmaksām veicot administratīvā atbalsta darbu un sniedzot zināšanas, kas iestādei ne vienmēr bija pieejamas.

Tas jo īpaši ir redzams attiecībā uz pienākumiem, kas atbilst I FG, un kopš 2004. gada ar to ir aizstāta ierēdņu D kategorija. Tādējādi kopš šīs kategorijas likvidēšanas nav rīkots neviens ierēdņu atlases konkurss kurjeru, šoferu un citu ierasti I FG raksturīgu pienākumu veikšanai, izņemot Parlamentu.

2.Līgumdarbinieku skaita attīstība Komisijā kopš 2004. gada

2014. gada beigās kopējais līgumdarbinieku skaits visās iestādēs un aģentūrās ir 11 100. Komisija nodarbina aptuveni 58 % no līgumdarbinieku kopējā skaita salīdzinājumā ar 60 % 2012. gadā. Situācijā, kad Komisijā nodarbināto līgumdarbinieku skaits ir saglabājies diezgan stabils līdz 2013. gadam, līdz tas sāka palielināties 2014. gadā, šis samazinājums attiecībā uz Komisijas nodarbināto līgumdarbinieku skaitu ir skaidrojams ar to, ka līgumdarbinieku skaits ir palielinājies pārējās iestādēs un aģentūrās.

Sadalījums pa iestādēm un aģentūrām ir sīkāk analizēts turpmāk ziņojumā.

Komisijā līgumdarbinieku skaita attīstība kopš 2004. gada ir bijusi šāda:

Tabula Nr. 1

Līgumdarbinieku skaita palielināšanās, sasniedzot aptuveni 6400 personu skaitu 2014. gadā, ir skaidrojama ar palīgdarbinieku skaita pakāpenisku samazināšanu (2003. gadā bija gandrīz 3000 palīgdarbinieku), kuri tika aizstāti ar līgumdarbiniekiem palīguzdevumiem (PDNK 3.b pants), kā arī ar bijušās ierēdņu D kategorijas aizstāšanu ar līgumdarbiniekiem (PDNK 3.a pants) un administratīvajos birojos īstenoto ierēdņu amata vietu pārveidi līgumdarbiniekiem paredzētās apropriācijās. Turklāt turpinājās līgumdarbinieku pieņemšana, lai uz laiku aizstātu ierēdņus saskaņā ar PDNK 3.b pantu.

Līdz 2009. gadam līgumdarbinieku skaits katru gadu palielinājās, līdz tas nedaudz samazinājās 2010. gadā. Šis samazinājums galvenokārt skaidrojams ar to, ka bija jāgaida jauno CAST 2010 atlases procedūru rezultāti.

2011. gadā Komisijas līgumdarbinieku skaits uzrāda stabilizēšanos, taču tas faktiski ir divu pretēju procesu rezultāts. No vienas puses, līdz ar EĀDD izveidi no Komisijas 277 līgumdarbinieki (darbinieki, kas strādāja RELEX ģenerāldirektorāta delegācijās un galvenajā mītnē) tika pārcelti darbā uz EĀDD, no otras puses, Komisija 2010.–2011. gadā pieņēma darbā 275 līgumdarbiniekus. Ja nebūtu notikusi darbinieku pārcelšana uz EĀDD, pieaugums 2010.–2011. gadā būtu bijis par 4,6 %, kas atbilst 2008. un 2009. gadā konstatētā pieauguma vidējam rādītājam.